**Kedves Olvasó! ☺**

Kiss Ingrid Csenge vagyok, 3. éves teológus-lelkész szakos hallgató. Partiumból, egy kicsi faluból származom, amelynek a neve Tóti. A kis faluból először Nagyváradra kerültem, majd pedig Debrecenbe.

Nagyon fontos számomra a közösség és az, hogy tegyek azért a közösségért amelyhez tartozom, ezért már az első évben is igyekeztem minél aktívabb hallgatója lenni az egyetemnek. A tanulmányok komolyan vétele mellett igyekeztem bekapcsolódni az diákság életébe és lassan egyre több helyen tevékenykedtem. A dicsőítő csapat tagja lettem, részt vettem a Teológus Találkozó lebonyolításában. A második évtől évfolyamképviselő lettem, majd pedig a Hitéleti Bizottság tagja. Aktív tevékenységemet ezután is szeretném folytatni, tapasztalataimat, mind tanulmányi, mind a közösség épités terén gyarapítani szeretném.

A következő évtől szeretném betölteni a Debreceni Református Hittudományi Egyetemen a szenior-helyettes tisztséget. Fő motivációm az, hogy folytassam mindazt a közösség építést, amit az eddigi vezetőség elkezdett. Szívemen hordozom az egyetem és a diákság ügyét, szeretném ha itt valóban egy hitben erős testvéri közösség tudna működni. Kevesen vagyunk, ezért méginkább úgy gondolom, hogy tudnunk kell egymásról, ismernünk kell egymást és bármilyen közhelyesen hangzik, szeretnünk is kell egymást.

Úgy gondolom, hogy attól függetlenül, hogy a diákság vezetése a következő évtől két síkon fut majd, nem szabad, hogy a kapcsolat a két szak, a teológusok és a tanítóképzősök között megszakadjon. Célomnak tartom, a szakok közötti kapcsolat ápolását, valamint azt, hogy amennyiben tehetjük, egymás programjain kölcsönösen részt vegyünk. Fájdalommal tapasztaltam ugyanis, hogy bár egy épületben tanulunk mégis kevés a kapcsolódási pont. Célul tűztem ki, hogy vonzóbbá tegyük azok számára is a hitéleti programokat, akik nem feltétlenül származnak vallásos családból s ebből kifolyólag nem rendelkeznek gyülekezeti háttérrel.

Ahogy már említettem, az elmúlt években aktívan részt vettem egyetemünk életében, beleértve a hitéleti programokat. Számos kiszálláson voltam, dicsőítéseken, imaközösségen, bibliaórákon és az a tapasztalatom, hogy szükség van a hitélet fellendítésére. Úgy érzem, hogy sok esetben a diákok egy-egy ilyen alkalmat – ami igazából a lelki feltöltődést szeretné nyújtani – tehernek és kötelező nyűgnek érzik csupán. Ezt szomorúnak tartom és szeretnék azon munkálkodni, hogy ez megváltozzon.

Ami a kiszállásokat, illeti szerintem eddig nem fordítottunk kellő figyelmet arra, hogy mindenkinek legalább egyszer legyen alkalma kipróbálni, hogy mi is ez, hogyan néz ki, hogy aztán majd a későbbiekben eldönthesse, részt vesz e még hasonló alkalmakon, vagy sem. Úgy gondolom, hogy minden év első kiszállásán/kiszállásain biztosítani kellene, hogy minden első éves eljusson egy ilyen alkalomra. Lehet maguktól különböző okok miatt nem jelentkeznek, ezért nekünk kell megtenni az első lépést, hiszen mennyivel könnyebb beilleszkedni egy olyan közösségbe ami nyitott és szeretettel várja az új tagokat.

Az imaközösségre is rá fér a megújulás. A reggeli, áhítat előtti imaközösségek nem működtek túlságosan, azonban örömmel tapasztaltam, hogy ha van egy adott dolog, akkor azt igenis szívén tudja hordozni a diákság és űködik az imaközösség. Arra gondoltam, hogy névvel vagy névtelenül imatémákat, közös vagy egyéni gondokat, problémákat lehetne összegyűjteni és ezekben az adott témákban kellene megtartani az imaközösségeket, hiszen sokkal könnyebb, ha nem egyedül kell hordoznunk terheinket, hanem van mögöttünk egy támogató közösség. Azt is tudjuk, hogy a közös imának hatalmas ereje van. ☺

Fontosnak tartom, hogy a bibliaórák interaktiv módon zajlodjanak, hiszen kell egy közeg, ahol bátran, nem csupán tudományos módon megvitathatjuk bizonyos témákról, kérdésekről, igeversekről való gondolatainkat, kérdéseinket, meglátásainkat.

Feladatomnak tartom azt is, hogy azokat a diákokat, akik egyetemünket választják, egy olyan közeg fogadja ahol jól és otthonosan érzik magukat. Szeretném, ha örömüket lelnék nem csak az órákon kívüli tevékenységekben, hanem magában a tanulásban is. Szeretném, ha sikerélményekkel és nem kudarcokkal gazdagodnának már az első évben, ezért fontosnak tartom, hogy mégkomolyabban vegyük az első évesek korrepetálását.

Céljaim és terveim közé a felsoroltakon kívül még minden olyan dolog tartozik, amivel elősegíthetem, hogy az egyetemen egy összetartó szeretet-közösséggé váljon, hogy mind a diákokkal, mind egyetemünk vezetőségével jó kapcsolat és egyetértés legyen.

Nem szeretnék nagy tervekbe és ígéretekbe bocsátkozni, hiszen azok megvalósulása nem csupán rajtam áll. Amit ígérni tudok az az, hogy minden tőlem telhetőt megteszek annak érdekében, hogy egyetemünk diákságát méltóképpen képviseljem.

Üdvözlettel:

Kiss Ingrid Csenge, III. éves teológus-lelkész szakos hallgató ☺